**Nr****. 25541/12.06.2025**

**INFORMARE**

**privind necesitatea adoptării unei decizii cu privire la menținerea**

**formei actuale de organizare sau adoptarea măsurilor de reorganizare a Aeroportului Internațional Avram Iancu Cluj R.A.**

#### Conform prevederilor art. IV din Legea nr. 187 din 28 iunie 2023 pentru modificarea şi completarea Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice,

*(1)* ***În termen de 3 ani de la data intrării în vigoare a prezentei legi****,* ***întreprinderile publice existente, prevăzute la art. 2 pct. 2 lit. a) din Ordonanţa de urgenţă a Guvernului nr. 109/2011*** *privind guvernanţa corporativă a întreprinderilor publice, aprobată cu modificări şi completări prin Legea nr. 111/2016, cu modificările şi completările ulterioare, astfel cum a fost modificată şi completată prin prezenta lege, (****n.n. regiile autonome****) cu excepţia celor prevăzute la art. 1 alin. (6) care desfăşoară în principal activităţi economice, se pot reorganiza de către autorităţile publice tutelare competente prin divizarea activităţilor de serviciu public de cele comerciale. Activităţile comerciale divizate vor fi organizate în societăţi pe acţiuni sau în societăţi cu răspundere limitată, potrivit prevederilor prezentei legi.*

*(2) De la data intrării în vigoare a prezentei legi nu se mai înfiinţează noi regii autonome care desfăşoară în principal activităţi economice.*

*(3) În termen de 6 luni de la data intrării în vigoare a prezentei legi, autorităţile publice tutelare şi consiliile de administraţie ale întreprinderilor publice regii autonome vor aproba măsurile necesare pentru punerea în aplicare a dispoziţiilor alin. (1), prevederile art. 59^1 aplicându-se în mod corespunzător.*

Ulterior, a fost aprobată Ordonanța de urgență a Guvernului nr. 22/2025 (pentru modificarea şi completarea Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, a Legii nr. 187/2023 pentru modificarea şi completarea Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, precum şi pentru abrogarea unor dispoziţii din acte normative), care la art. IV prevede:

***“În termen de 6 luni de la data intrării în vigoare a prezentei ordonanţe de urgenţă***(n.n. până la data de 08.10.2025)*, autorităţile publice tutelare şi consiliile de administraţie ale întreprinderilor publice regii autonome* ***vor aproba măsurile necesare pentru punerea în aplicare a dispoziţiilor art. IV alin. (1) din Legea nr. 187/2023*** *pentru modificarea şi completarea Ordonanţei de urgenţă a Guvernului nr. 109/2011 privind guvernanţa corporativă a întreprinderilor publice, cu modificările şi completările ulterioare,* ***în caz contrar urmând a se aplica sancţiunile prevăzute la art. 59^1 alin. (1) lit. b)*** *şi alin. (3) lit. b), după caz,* ***şi alin. (6) din Ordonanţa de urgenţă a Guvernului nr. 109/2011*** *privind guvernanţa corporativă a întreprinderilor publice, aprobată cu modificări şi completări prin Legea nr. 111/2016, cu modificările şi completările ulterioare.”*

Articolul 59^1, alin. 1 lit. b) și alin. 6 (aplicabile Consiliului Județean Cluj) din Ordonanța de urgență a Guvernului nr 109/2011, prevede:

*(1) Neîndeplinirea de către autoritatea publică tutelară a obligaţiilor prevăzute la art. 2^1 alin. (2), art. 3 alin. (1) lit. a)-j), art. 5 alin. (7), art. 29 alin. (4) şi (12) constituie contravenţie şi se sancţionează, în funcţie de gravitatea faptei, după cum urmează:*

*…………….*

*b)* ***cu amendă de la 15.000 la 50.000 lei în cazul săvârşirii faptei pentru prima dată;***

*…………*

*(6) Constatarea contravenţiilor şi aplicarea sancţiunilor contravenţionale se realizează de către persoane împuternicite prin ordin al preşedintelui AMEPIP. Sumele încasate se fac venit la bugetul de stat în cotă de 70%, diferenţa revenind bugetului AMEPIP.* ***Sancţiunile aplicate vor fi aduse la cunoştinţa publicului prin afişare pe pagina de internet a autorităţii publice tutelare şi a AMEPIP****.*

 Totodată, precizăm faptul că prin Legea nr. 48 din 14 aprilie 2025 privind aprobarea Politicii publice de proprietate privată a statului s-a reiterat prevederea că “*În ceea ce priveşte regiile autonome care desfăşoară în principal activităţi economice, autorităţile publice tutelare competente pot dispune, în termenul prevăzut de lege, reorganizarea acestora prin divizarea activităţilor de serviciu public de cele comerciale, urmând ca activităţile comerciale divizate să fie organizate în societăţi pe acţiuni sau în societăţi cu răspundere limitată.”*

Prin adresa nr. 7672/12.03.2025, înregistrată la Consiliul Județean Cluj sub nr. 11418/13.03.2025, Secretariatul General al Guvernului a comunicat Consiliului Județean Cluj necesitatea respectării prevederilor art. IV alin. (1) din Legea nr. 187/2023, astfel cum a fost modificată prin O.U.G. nr. 22/2025, astfel încât să se asigure implementarea recomandărilor Organizației pentru Cooperare și Dezvoltare Economică (OCDE), în contextul implementării Planului Național de Redresare și Reziliență (PNNR)

Astfel, s-a subliniat faptul că S.G.G. este responsabil de Reforma 9 – *”îmbunătățirea cadrului procedural de implementare a principiilor guvernanței corporative în cadrul întreprinderilor de stat*”, iar în contextul implementării reformelor în domeniul guvernanței corporative, a fost adoptată Legea nr. 187/2023, pentru modificarea și completarea O.U.G. nr. 109/2011, pentru a se pune de acord reglementările naționale în materie de guvernanță corporativă a întreprinderilor publice cu principiile Organizației pentru Cooperare și Dezvoltare Economică, precum și în vederea îndeplinirii unui jalon fundamental prevăzut în Planul Național de Redresare și Reziliență al României, respectiv, jalonul 439 – *”Intrarea în vigoare a legislației actualizate privind companiile de stat*”.

Totodată, s-a menționat faptul că *”în cadrul întâlnirii organizate la data de 19 februarie 2025, la Palatul Victoria, cu reprezentanții regiilor autonome de la nivel central și local, precum și cu reprezentanții autorităților publice tutelare care au în portofoliu regii autonome, s-a stabilit cu fermitate ca, într-o perioadă de 2 luni, toate regiile autonome și autoritățile publice tutelare să elaboreze o analiză privind natura activității (serviciu public sau activități comerciale) și să elaboreze un plan de măsuri și un calendar, în scopul implementării prevederilor art. IV din Legea nr. 187/2023”.*

La această dată, în România, aeroporturile funcționează sub autoritatea Ministerului Transporturilor sau a consiliilor județene.

 Cele aflate în **subordinea Ministerului Transporturilor** funcționează ca societăți comerciale pe acțiuni (SA), respectiv:

* Aeroportul Internațional Henri Coandă București (Otopeni)
* Aeroportul Internațional Aurel Vlaicu București (Băneasa)
* Aeroportul Internațional Timișoara „Traian Vuia”
* Aeroportul Internațional Mihail Kogălniceanu Constanța

Aeroporturile care funcționează **sub autoritatea consiliilor județene** sunt organizate ca regii autonome, respectiv:

* Aeroportul Arad – sub autoritatea Consiliului Județean Arad
* Aeroportul Bacău – sub autoritatea Consiliului Județean Bacău
* Aeroportul Baia Mare – sub autoritatea Consiliului Județean Maramureș
* Aeroportul Internațional Brașov-Ghimbav - sub autoritatea Consiliului Județean Brașov
* Aeroportul Caransebeș – sub autoritatea Consiliului Județean Caraș-Severin
* Aeroportul Cluj-Napoca – sub autoritatea Consiliului Județean Cluj
* Aeroportul Craiova – sub autoritatea Consiliului Județean Dolj
* Aeroportul Iași – sub autoritatea Consiliului Județean Iași
* Aeroportul Oradea – sub autoritatea Consiliului Județean Bihor
* Aeroportul Satu Mare – sub autoritatea Consiliului Județean Satu Mare
* Aeroportul Sibiu – sub autoritatea Consiliului Județean Sibiu
* Aeroportul Suceava – sub autoritatea Consiliului Județean Suceava
* Aeroportul Târgu Mureș – sub autoritatea Consiliului Județean Mureș
* Aeroportul Tulcea – sub autoritatea Consiliului Județean Tulcea

 Prin adresa nr. 11772/17.03.2025, Consiliul Județean Cluj a solicitat Aeroportului Internațional Avram Iancu Cluj R.A. exprimarea unui punct de vedere cu privire la posibilitatea divizării activităților de serviciu public prestate, de cele comerciale.

Urmare a acestui demers, prin adresa nr. 5037/08.04.2025, înregistrată la Consiliul Județean Cluj cu nr. 15987/09.04.2025, Aeroportul Internațional Avram Iancu Cluj R.A a comunicat:

- Procesul-verbal nr. 5/08.04.2025, încheiat cu ocazia ședinței extraordinare a Consiliului de Administrație al Aeroportului Internațional Avram Iancu Cluj R.A.

- Hotărârea nr. 5.1 din 08 aprilie 2025 a Consiliului de Administrație al Aeroportului Internațional Avram Iancu Cluj R.A..

Din Procesul-verbal nr. 5/08.04.2025, încheiat cu ocazia ședinței extraordinare a Consiliului de Administrație al Aeroportului Internațional Avram Iancu Cluj R.A., rezultă faptul că s-a prezentat ***Studiul de impact privind transformarea R.A. Aeroportul Internațional Avram Iancu, din regie autonomă, în societate listată la Bursa de Valori***.

Totodată, s-a consemnat că *”membrii Consiliului de administrație au luat act de concluziile studiului și au hotărât, în unanimitatea celor prezenți, că nu este oportună transformarea regiei în societate pe acțiuni în acest moment”.*

Astfel, prin Hotărârea nr. 5.1 din 08 aprilie 2025, Consiliul de Administrație a aprobat în unanimitatea celor prezenți, că transformarea regiei în societate pe acțiuni nu este oportună în acest moment.

 **Având în vedere dispozițiile art. IV din Ordonanța de urgență a Guvernului nr. 22/2025 este necesar ca în termen de 6 luni de la data intrării în vigoare a acestei ordonanțe, respectiv până la data de 08.10.2025, să se adopte o decizie cu privire la menținerea formei actuale de organizare sau reorganizarea regiei autonome în societate pe acţiuni, prin divizarea activităţilor de serviciu public de cele comerciale și adoptarea măsurilor care se impun.**

#### **PREŞEDINTE,**

**ALIN TIȘE**

DIRECTOR EXECUTIV

Ștefan Iliescu